b'\n_START_ARTICLE_\nIsabella Bruce\n_START_SECTION_\nBiografi\n_START_PARAGRAPH_\nIsabella var f\xc3\xb8dt i Skottland som datter av Robert Bruce av Annandale, og var s\xc3\xa5ledes s\xc3\xb8ster til kong Robert Bruce (samme navn som sin far). Hennes mor var Marjorie av Carrick, 3. grevinne av Carrick. En annen bror var Edward Bruce, en tid konge av Irland. Hun reiste til Norge sammen med sin far for \xc3\xa5 bli gift med kong Eirik i Bergen i 1292 etter at hans f\xc3\xb8rste hustru d\xc3\xb8de, som for \xc3\xb8vrig ogs\xc3\xa5 var fra Skottland. Isabella var da rundt 20 \xc3\xa5r gammel. Hun f\xc3\xb8dte ham kun et barn, datteren Ingebj\xc3\xb8rg Eiriksdatter, i 1297. _NEWLINE_Hun ble enke 24 \xc3\xa5r gammel ved kongens d\xc3\xb8d i 1299. Hun giftet seg aldri igjen til tross for at hun overlevde sin ektemann med 59 \xc3\xa5r. Deres ekteskap skaffet ikke en mannlig arving, og den norske tronen gikk da til Eiriks bror H\xc3\xa5kon V Magnusson. Isabella ble boende i Bergen som enkedronning etter at ektefellens bortgang, og fram til sin d\xc3\xb8d i 1358. Hun ser i denne perioden ut til \xc3\xa5 ha deltatt aktivt i det politiske liv, og hadde et n\xc3\xa6rt forhold til kirken i Bergen, noe som blant annet vises ved at hun 1324 fikk i gave hus p\xc3\xa5 Holmen i Bergen fra biskopen. Hun deltok i mange offisielle hendelser og seremonier og synes ikke \xc3\xa5 ha v\xc3\xa6rt uten innflytelse. Isabella dro aldri tilbake til Skottland, men sendte soldater for \xc3\xa5 kjempe for sin bror Robert Bruce i krigene mot England. Det har v\xc3\xa6rt foresl\xc3\xa5tt at hun deltok som megler i konfliktene mellom Orkn\xc3\xb8yene, Shetlands\xc3\xb8yene og Skottland i 1312. I 1339 ga kongen n\xc3\xa5de til en fange p\xc3\xa5 hennes og biskopens b\xc3\xb8nn. Hun utvekslet brev med sin s\xc3\xb8ster i Christina Bruce i Skottland.\n_START_SECTION_\nDatteren\n_START_PARAGRAPH_\nDet antas at Isabella sto bak datteren Ingebj\xc3\xb8rg Eiriksdatters festm\xc3\xa5l med jarl Jon Magnusson av Orkn\xc3\xb8yene i 1300 som det aldri ble noe av grunnet brudgommens ubeleilige d\xc3\xb8d. Isteden ble Ingebj\xc3\xb8rg Eiriksdatter gift med den svenske prinsen og hertugen Valdemar Magnusson i et dobbeltbryllup mellom en svoger og den norske kusinen, prinsesse Ingebj\xc3\xb8rg H\xc3\xa5konsdatter, i Oslo i 1312. Ingebj\xc3\xb8rg fikk en s\xc3\xb8nn med Valdemar i 1316, men ingenting mer er kjent om ham. Ogs\xc3\xa5 Ingebj\xc3\xb8rg ble tidlig enke da hertugen d\xc3\xb8de i fangenskap i 1318, men Ingebj\xc3\xb8rg fortsatte \xc3\xa5 bo i Sverige. Siden 1340 ble hun titulert hertuginne av \xc3\x96land. Et dokument av 1357 viste til at moren Isabella skal ha arv etter datteren i Sverige, noe som tyder p\xc3\xa5 Isabella levde lengre enn sin datter.'